melléklet a 76/2024. (XI.28.) határozathoz

**Megbízási Szerződés**

**gyepmesteri, állatmentési tevékenység ellátására vonatkozóan**

Amely létrejött az **ALPHAVET Állatgyógyászati Zrt.** (Székhely: 1194 Budapest, Hofherr Albert utca 42., Telephely címe: 8000 Székesfehérvár Homoksor 7., Adószám: 32629266-2-44., Képviselő: Molnár Tamás állatmentési részleg vezető, mint meghatalmazott), **mint Megbízott**,

és a **Móri Többcélú Kistérségi Társulás** (székhely: 8060 Mór, Szent István tér 6. adószám: 15592121-2-07 bankszámlaszám: 11600006-00000000-77583077 képviselő: Fenyves Péter elnök), **mint Társulás**

valamint

**Isztimér Község Önkormányzata** (székhely: 8045 Isztimér, Köztársaság út 77.) képviseli: Orbán Tibor Nesztor polgármester

**Kincsesbánya Község Önkormányzata** (székhely: 8044 Kincsesbánya, Kincsesi utca 39.) képviseli: Murányi Marianna polgármester

**Magyaralmás Község Önkormányzata** (székhely: 8071 Magyaralmás, Fő utca 31.) képviseli: Pap Tibor polgármester

**Mór Városi Önkormányzat** (székhely: 8060 Mór, Szent István tér 6.) képviseli: Fenyves Péter polgármester

**Söréd Község Önkormányzata** (székhely: 8072 Söréd, Rákóczi Ferenc utca 59.) képviseli: Végh Rudolf polgármester

a továbbiakban, mint Önkormányzatok

a továbbiakban a Társulás és az Önkormányzatok együtt: **Megbízó között, az alulírott napon és helyen, az alábbi feltételekkel:**

1. A felek rögzítik, hogy a Megbízott az állategészségügyi ellátást, mint főtevékenységet végzi. A Megbízott kijelenti, hogy a kóbor állatok befogásához, elszállításához, és azok gondozásához szükséges hatósági engedélyekkel rendelkezik.

2. Megbízott vállalja, hogy a település közigazgatási területéről összegyűjti és elszállítja a bejelentett és szabadon kóborló, illetve sérült állatokat az önkormányzat kérésére.

A szerződő felek rögzítik, hogy a Megbízott a 785/2021. (XII.27.) Kormányrendelet 10. § (1) bekezdése alapján köteles a település belterületének szükség szerinti rendszeres, de legalább kéthetenkénti rendszerességgel történő bejárására, az ott található kóbor ebek felderítése érdekében.

Amennyiben az állat magánterületen van, és a tulajdonos személyazonossága ismert, abban az esetben csak jegyzői határozattal szállítható be az ebrendészeti telepre. Az ebrendészeti telep, a kóbor, illetve eljárás alatt lévő állatok elhelyezését köteles megoldani.

A Megbízott az állatok befogását és elszállítását a saját maga által biztosított eszközökkel, felszereléssel és járművel végzi. Az elvégzett munkát a gyepmesteri naplóba rögzíti, és igazolja a hivatal megbízottja (3. sz. -4. sz. mellékletek).

3. Megbízott vállalja, hogy a Megbízó kérésére a megállapított időponton kívül is rendelkezésre áll tevékenységével. Rendkívüli esetekben, (baleset, állattámadás) munkaidőn túl hatóság (hatósági állatorvos, rendőrség, önkormányzati kapcsolattartó) hívása esetén a megbízott köteles a helyszínre kiszállni, amelynek díját a területileg illetékes önkormányzat fizeti.

4. A tevékenység végzése az 2. számú mellékletben rögzítettek szerint történik.

5. A szerződő felek rögzítik, hogy a jelen szerződést 2025. január 1. napjától 2025. december 31. napjáig határozott időtartamra vonatkozóan kötik meg.

Jelen szerződést bármelyik szerződő fél 6 hónapos felmondási idő betartásával, írásban mondhatja fel.

6. Megbízott vállalja, hogy a befogott állatokat az Alpha Segítőkéz Állatkórházi Alapítvány (ASKA) menhelyén (8000 Székesfehérvár, Homoksor 7.) a közöttük hatályban lévő megállapodás alapján az állatvédelmi törvény előírásaiknak megfelelően elhelyezi és gondozza.

Az állat befogását (befogás napja) követő 30. naptól (örökbe adhatás kezdő napja) adható örökbe a befogott állat, ezen időtartam alatt az állat tulajdonjoga a Megbízót illeti. Az Örökbe adhatás kezdő napjától a tulajdon a Megbízottat illeti meg.

A befogás napját követő 21 nap költsége a Megbízót terheli az 1. számú melléklet szerint. A jogszabályban meghatározott 45 napos karantén idő, fennmaradó 24 napjának költségét az Alpha Segítő Kéz Állatkórházi Alapítvány vállalja át.

7. Megbízó garantálja megbízott részére, hogy a befogott állatért jelentkező tulajdonost az önkormányzat írásban (5. sz. melléklet) nyilatkoztatja a tulajdonosi jogviszonyról, ellenőrzi az állat szigorúan sorszámozott, érvényes oltási könyvét.

Megbízott garantálja Megbízó részére, hogy a befogott állatot az érte jelentkező tulajdonosnak csak az illetékes önkormányzat által kiállított tulajdonosi nyilatkozat (5. sz. melléklet) dokumentum (továbbá fénymásolt oltási könyv) ellenében adja át.

8. Megbízott a 7. pont alapján garantálja Megbízó részére, hogy a menhelyen elhelyezett állatok csak a jogszabályban meghatározott egyedi azonosítókkal, oltásokkal, dokumentumokkal kerülnek vissza a településre, amennyiben az állatok nem rendelkeztek ezekkel.

9. Ha a 8. pontban említett egyedi azonosítók, oltások, vagy dokumentumok nincsenek meg vagy nem érvényesek úgy a tulajdonos ezt a Megbízott Állatkórházában a saját költségére köteles beadatni az állatnak.

Lakossági hívás esetén a Megbízott kizárólag a Megbízó kapcsolattartójának a telefonos megerősítése esetén kezdi el az állat befogását.

10. A jelen szerződés nem terjed ki a vadállatok befogására, ill. tetemének elszállítására. Erre egyedül a helyi vadásztársaság jogosult mivel a vad állami tulajdon. (1996. évi LV. törvény 9. § (1) – (3) bekezdések)

11. A Megbízó a szolgáltatás 1. számú melléklet szerint meghatározott díját egy összegben a teljesítést követő hónapban számla ellenében a megbízott számlájára átutalja, 15 napos fizetési határidővel.

12. Ezen szerződés az 1-6. sz. mellékletekkel együtt érvényes. A felsorolt mellékletekben történő adatváltozásról a felek kölcsönösen tájékoztatják egymást.

13. A szerződő felek rögzítik, hogy a jelen szerződést kizárólag írásban, és közös megegyezéssel módosíthatják.

14. A Szerződő felek kötelezettséget vállalnak arra nézve, hogy a jelen szerződés megkötésével kapcsolatban tudomásukra jutott adatot üzleti titokként kezelik. A felek kifejezetten megállapodnak abban, hogy a titoktartási kötelezettség a feleket jelen jogviszony megszűnése után is köti. A titoktartási kötelezettség megszegéséből eredő károkért a felek egymással szemben teljes kártérítési felelősséggel tartoznak.

Kijelentik továbbá, hogy jelen szerződéskötés kapcsán nem hallgattak el egymás elől olyan tényt, vagy körülményt, amelynek ismeretében a szerződés megkötésére nem került volna sor. Kijelentik továbbá, hogy jelen szerződés jogszabályi vagy egyéb akadályáról tudomásuk nincs.

15. Szerződő felek kijelentik, hogy a szerződés teljesítése során, illetve azzal kapcsolatban tudomásukra jutó, birtokukba kerülő, illetve egymásnak átadott minden személyes adatot bizalmasan kezelnek, valamint kötelezettséget vállalnak arra, hogy megtesznek minden olyan biztonsági, technikai és szervezési intézkedést, amely a személyes adatok biztonságát garantálja.

Szerződő felek kötelezettséget vállalnak továbbá arra, hogy a személyes adatok kezelését a hatályos jogszabályokban meghatározott követelményeknek, különösen pedig az Európai Parlament és a Tanács 2016. április 27-én kiadott, 2018. május 25-től hatályos, a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló (EU) 2016/679 rendeletében (GDPR: General Data Protection Regulation – általános adatvédelmi rendelet), valamint az információs önrendelkezési jogról és az információszabadságról szóló 2011. évi CXII. törvényben (Info tv.) foglalt előírásoknak megfelelően végzik.

16. Megbízott az államháztartásról szóló törvény végrehajtásáról szóló 368/2011. (XII.31.) Kormányrendelet 50. § (1a) bekezdése, valamint az államháztartásról szóló 2011. évi CXCV. törvény 41. § (6) bekezdése alapján nyilatkozik, hogy figyelemmel a nemzeti vagyonról szóló 2011. évi CXCVI. törvény 3.§ (1) bekezdés 1. pontjára – átlátható szervezetnek minősül. Megbízott ezen nyilatkozatában foglaltak változása esetén arról haladéktalanul köteles Megbízót tájékoztatni. A valótlan tartalmú nyilatkozat alapján kitöltött visszterhes szerződést a Megbízó felmondja vagy – ha a szerződés teljesítésére még nem került sor – a szerződéstől eláll.

17. A szerződő felek rögzítik, hogy a jelen szerződés a közöttük fennálló folyamatos jogviszonyt rendezi, és az esetlegesen korábban létrejött, a jelen szerződés tárgyával azonos tárgyú megbízási szerződés a jelen szerződés aláírásával egyidejűleg a hatályát veszíti.

18. A felek megállapodnak abban, hogy a jelen szerződéssel kapcsolatos valamennyi igényt vagy vitás kérdést elsődlegesen peren kívüli megegyezés útján kívánják rendezni. Ennek eredménytelensége esetén a jogvita eldöntésére a Székesfehérvári Járásbíróság, a Pp-ben meghatározott értékhatár túllépése esetén a Székesfehérvári Törvényszék kizárólagos illetékességének vetik alá magukat.

19. A jelen szerződés egymással szó szerint megegyező 7 eredeti magyar nyelvű példányban készült, amelyet a felek elolvastak és azt, mint akaratukkal mindenben megegyezőt saját kezűleg, felhatalmazott képviselőik útján cégszerűen aláírtak.

20. Jelen megállapodásban nem szabályozott kérdésekben a Polgári Törvénykönyv ide vonatkozó rendelkezései az irányadók.

Mór, 2024. december …

**Móri Többcélú Kistérségi Társulás** **ALPHAVET Zrt.  
Megbízó Megbízott**

**Fenyves Péter Molnár Tamás**

elnök állatmentési részlegvezető**,**

**mint meghatalmazott**

|  |  |
| --- | --- |
| **Söréd Község Önkormányzata**  **Végh Rudolf**  polgármester | **Isztimér Község Önkormányzata**  **Orbán Tibor Nesztor**  polgármester |
| **Kincsesbánya Község Önkormányzata**  **Murányi Marianna**  polgármester | **Magyaralmás Község Önkormányzata**  **Pap Tibor**  polgármester |
| **Mór Városi Önkormányzat**  **Fenyves Péter**  polgármester |  |
|  | |
| **Dr. Taba Nikoletta**  **jegyző**  Jogi ellenjegyző  dátum: | **Hossó Anita**  **Pénzügyi Irodavezető**  Pénzügyi ellenjegyző  dátum: |

Mellékletek:

1. Gyepmesteri tevékenység díjai (szolgáltatási díj)
2. Kompetens személyek listája
3. Gyepmesteri napló
4. Befogási lap
5. Tulajdonosi nyilatkozat
6. Felelősség nyilatkozat

A Megbízók a szerződést az alábbi határozatokkal hagyták jóvá:

Móri Többcélú Kistérségi Társulás Társulási Tanácsa …/2024. (XI.28.) határozata

Isztimér Község Önkormányzata Képviselő-testületének …/2024. (……) határozata

Kincsesbánya Község Önkormányzata Képviselő-testületének …/2024. (…...) határozata

Magyaralmás Község Önkormányzata Képviselő-testületének …/2024. (……) határozata

Mór Városi Önkormányzat Képviselő-testületének …/2024. (XII.11.) határozata

Söréd Község Önkormányzata Képviselő-testületének …/2024. (……) határozata